法司详酌律例，期不负皇上惩创之仁，而复不失罪疑惟轻之意。仍责令任议各臣精白一心，恪共乃职，勿以缄默飬高，勿以瞻顾卸担。至若台省班行遣谪调降，渐见落落辰星，尤望皇上于新命诸臣鼓其翻然勃然之节，槩勿为暮气所乘。臣愚幸甚，诸臣幸甚。」八月十一日，吴南灏以吏部尚书闵洪学告归，请慎择代者以为澄清铨政之本，大略为：「冢臣之任，必品端而后可以一百僚，有正色垂绅之丰骨，何患无鑑空衡平之主裁；若瞻望风气，取容固宠者，勿贵也。守定而后可以破情面，有得丧不惊之屹操，何患无举错合宜之确守；若依回首鼠，市恩避远者，勿贵也。识超而